Kyk: ‘Boks sterf stille dood’, sê Nick Durandt | Netwerk24
Deur Heinz Schenk
Damian Durandt, bedank sy pa, Nick, vir betroue ondersteuning deur sy loopbaan. Foto: Murray LouwNick Durandt hunker na die dae toe boks nie “die swartskaap van Suid-Afrikaanse sport” was nie.Dié wêreldbekende afrigter, wat Woensdag amptelik sy uittrede aangekondig het, glo dié sportsoort word in die steek gelaat deur politici se apatie en “gebrek aan ondersteuning”.“Toe Nelson Mandela president was en Steve Tshwete die sportminister, het ons ordentlike erkenning ontvang,” het Durandt gesê.“Dié twee legendes sou ’n e-pos of selfs ’n faks gestuur het as ons aan ’n geveg in die buiteland deelgeneem het. Hulle sou ons sterkte toewens. Mnr. Tshwete het ons ook by die lughawe ingewag as ons goed vertoon het.“Nou pak ek maar die belde in ’n sak wanneer ons aankom, want dit maak nie saak of iemand dit sien of nie. Hulle het geen idee wie ons is nie.”Durandt (52), wat tydens sy loopbaan van 29 jaar 38 wêreldkampioene afgerig het, sonder juis sy “verskeie” gesprekke met Mandela as “lewenshoogtepunte” uit.“Ek sal nooit vergeet hoe ek tee met Madiba in sy tuiste in Houghton gedrink het nie,” het hy gesê.“In 1996 het ek vyf uur by hom gekuier en oor als gesels. Soos die meeste mense weet, was hy ’n groot boksgeesdriftige. Hy was die ongelooflikste mens wat ek in my lewe teëgekom het.”Deesdae kan boks net “droom” van sulke leierskap, sê Durandt.“Suid-Afrikaanse boks moet dringend iemand bekwaam aanstel om weer stabiliteit te bring. Ons sport is reeds amper ’n dekade besig om ’n stille dood te sterf en slegs drastiese ingryping kan dit red.”
Nick Durandt ‘sien geen toekoms as beroepsafrigter in SA’
Petro Hansen: Toe gejuig nog harder as geld se geklingel was